# Römischer Keyserlichen Mayestat außschreiben den Türckenzug betreffendt

Textdaten :
| Autor: | Karl V. |
| Illustrator: | {{{ILLUSTRATOR}}} |
| Titel: | Römischer Keyserlichen Mayestat außschreiben vnd vermanung / an alle stend der Christenheyt / den Türcken zug betreffendt. |
| Untertitel: | |
| aus: | Vorlage:none |
| Herausgeber: | |
| Auflage: | |
| Entstehungsdatum: | 16. Juli 1532 |
| Erscheinungsdatum: | Vorlage:none |
| Verlag: | Vorlage:none |
| Drucker: | {{{DRUCKER}}} |
| Erscheinungsort: | |
| Übersetzer: | |
| Originaltitel: | |
| Originalsubtitel: | |
| Originalherkunft: | |
| Quelle: | Scans auf Commons (Ungarische Elektronische Bibliothek) |
| Kurzbeschreibung: | |
| Artikel in der Wikipedia ||
| Eintrag in der GND: {{{GND}}} ||
| Bild ||
| RömKeysAusschreibenTürckenzug 03.jpg ||
| Bearbeitungsstand ||
| fertig ||
| Fertig! Dieser Text wurde zweimal anhand der Quelle Korrektur gelesen. Die Schreibweise folgt dem Originaltext. ||
| Um eine Seite zu bearbeiten, brauchst du nur auf die entsprechende [Seitenzahl] zu klicken. Weitere Informationen findest du hier: Hilfe ||
| [[index:|Indexseite]] | |
* Editionsrichtlinien:
* Als Grundlage dienen die Wikisource:Editionsrichtlinien
* Überschriebene e über den Vokalen a, o und u wurden als moderne Umlaute transkribiert.
* Überschriebenes o wird mit <sup> hochgestellt, also zum Beispiel u$^o$
* Abkürzungen sind aufgelöst.
[3]
[4]
WIr Carl der Fünfft / von Gottes gnaden Römischer Kayser / zu$^o$ allen zeytten merer des Reychs / in Germanien / zu$^o$ Hispanien / Bayder Sicilien / Jerusalem / Hungern / Dalmatien / Croatien Künig / Ertzhertzog zu$^o$ Osterreych / Hertzog zu$^o$ Burgund / Graue zu$^o$ Habspurg / Flandern vnd Tyrol / Empieten allen vnd yedem frummen Christglaubigen menschen / gaystlichs vnnd weltlichs stands / Inn was würden oder wesen die sein / den diser vnser brieff fürkompt / vnsern freündtlichen gnedigen willen / gnad vnd alles gu$^o$ts / Wyewol vns gar nit zweyffelt / es sey mer dann offenbar / weß fürnemens der verfolger vnsers Christlichen glawbens / der Erbfeind der Türck ist / noch dannocht so haben wir / als das haupt gmayner Christenheit dem die sorgfeltigkeit / von wegen der selben Christlichen glyder zu$^o$ tragen auffgelegt ist / des jhenen so wir bemelts Türcken warhafftigenn fürhabens halber gewise kundtschafft inn mer denn in einen wege empfangen / neben vnserem Christlichen vorhaben / durch dises vnser offen
[5]
außschreyben mänigklich verkünden vnd anzeygen wöllen / vnd hatt Nemlich dye gestalt. Aynmal ist es war / soll nyemants daran zweyffeln / das bemelter Türck / nach dem er zu$^o$ Constantinopel mit höchster vnnd gröster seyner macht außgezogen auff Sant Johannes tag zu$^o$ Sonwenden / nechstuerschinen / zu$^o$ Kriechischen weissenburg ankommen ist / vnd hat bald darnach seyner öbersten einen Vmbrin Wascha mit etlichen zanfoco / das seindt Hauptleüt / vnd vnder denen vil tausent pferd im vorzug / auf die Kron Hungern verordnet / wie er dann vor wenig tagen in der gegent Senig genant ankommen ist / der fürder herauff zu$^o$straiffen / vnd die versamlung vnserer Churfürsten fürsten vnd stenden des heyligen Reychs kriegsuolck / verhinderen sollen / dem nu der bemelt Türck mit aigner person vnd gewaltigen heere nachuolgt / des entlichen fürnemens gestracks in Osterreich zu$^o$ ziehen / vnd vndersteen die statt Wien in sein gewalt zu$^o$pringen / vnnd also den schimpff / spot / schaden vnnd nachtheyl der jme dann nach vor vergangen im Neün vnd zwaintzigsten Jar / durch nit erobern bemelter stat / als er auch mit grosser macht daruor gewesen zu$^o$ gestanden ist / wyderumb zu$^o$ erholen / Zu$^o$ dem er (wie gedacht vnser kuntschaft lautten) inn mancherlay weg / als mit treffen-
[6]
lichem geschütz grossen Mörscher feürwercken / vnd ainer treffenlichen anzal quastaderij vnnd grabern auff wasser vnd land versehen sein sol / vnd dieweil aber wie menigklich waißt das die statt Wien an solcher gelegner paß / auch nu zu$^o$mal dermassen befestnet ist / dz vns der ein grosses bedencken macht / wo er in des Türcken gewalt kommen sol / dauor doch der allmechtig Got mit seinen gnaden sein soll / das solchs nit der kleinest anfang zu$^o$ vndertruckung / vnnsers Christlichen namens vnd glaubens / Ja auch zu$^o$ höchster beraubung zeytlicher güter / Erbermlichen ellenden hinfüren / ermörden vnd erschlagen weyb vnd kinder / auch zerschlaiffung vnd verderbung aynes yeden vatterlandes / vnnd alles des / so zu$^o$ ayner narung / vnd auffenthaltung lebt / vnd auffrecht ist / gelanngen wurde / Das aber mitt Götlichen gnaden zu$^o$ fürkommen / so rüsten wir vns Höchstes vnsers vermügens zum anzug in das feld / des entlichen fürnemens vnd des heiligen Reychs fliegenden panir / mit vnser macht / aller stende vnd der yenen hilff die vns verfolgen mag / dem feind vnsers Christlichen glaubens in aigner person vnder augen zu$^o$ ziehen / vnsern leib vnd alles vnser vermügen nit zu$^o$ sparn / Sonder nach verleihung göttlicher gnaden vnderstehe die betrangte vnsere Christliche glider
[7]
auß des Türcken Tiranney zu$^o$entledigen / sie vnd die jhenen / wölche noch bißher / vor jm sicher vnd frey gewesen sein / vnder dem schadten vnserer flügel / das ist inn vnnser sicherunng zu$^o$nemen / sie zu$^o$ schützen vnd zu$^o$ schirmen / Nach dem aber / solchs alles wie obstet on anrüffung vnd jnnerlichs hertzlichs bitten gegen Gott / nach dem der sig allain in seiner hand / vnd nit in der menge od der stercke des grossen volcks steet / gar vnuerhoffenlich ist / vnd menigklich erachten kan / das gemeiner Christenheit / vnnd zu$^o$uorderst Teutscher Nation / solcher vnser fürgenommner Türckenzug / wozu$^o$ solchen auß Christlicher wolmeinung / in einmütigem gu$^o$tem hertzenn dem Allmechtigen zu$^o$ lobe / vnd erhaltung vnd rettung / seines Christlichen glaubens vnd volcks / Ernstliche vnd statliche hilff beschicht / alles heil wolfart vnd bestendigen friden bringen mag / vnnd vns gar nicht zweiffelt / so der almechtig in rechtem glauben vnd vertrawen gepeten / er wurde vns vnd gemeiner Christenheit den sige wider den Türcken reichlich mit thailen / Dem selbenn nach so ermanen wir euch all vnd ewer jeden in sonderheit bey der liebe so er zu$^o$ Got dem almechtigen / vnd vnserm heyligen Christlichen glauben tregt / gnedigs fleiß begeren / Jr wöllen also ewer zu$^o$flucht / vertrawen vnd hoffnung in got
[8]
setzen / vnd dabey zu$^o$ hertzen fürenn / gedencken vnd betrachten / die gwaltig macht des Türcken / die er in wenig Jar on sondern widerstand / auf jn gepracht / darinn er vil Region / Lands vnnd Christlichs volcks / in sein gewalt vberkommen / den selben vil vihische vnd vnmenschliche joch / ewig dienstparkeit auffgelegt hat / vnd das solchs nit beschehe / auch yetzige Teutsche nation in souil manige ferligkait gesetzt werden / Wo vor jaren die vorgesessen dienen / so nun vnder des Türcken gehorsam getrungen / sein hilf vnd rettung erzeigt hetten / vnd ewer yeder auß sonnder betrachtung / das einem jeden frummen Christen zu$^o$steet / vnd sein gewissen billich dahin weysen sol / mit seinen beschwerten mitglidere mittleidig zu$^o$ sein / denselben zu$^o$ helffen / vnd sie in nötten nicht zu$^o$uerlassen / Also sein vermüglich hilff zu$^o$erzeygen / Vnd solch löblich Christlich wercke vnsers fürgenommen zugs / mit zu$^o$ziehen seiner selbs person / oder versoldung anderer personen vberschickung / vnd zu$^o$füren / gschütz / puluer / prophant / oder ander kriegs notturfft seines vermügens fürdern / vnd also in solcher / den Namenn aines frummen Christen / im werck erscheinen lassen / vns als dem Haupt / gemeiner Christennheit / auff solchen zug trewlich zu$^o$setzen / Wie wir vns vngezweyffelt zu$^o$ euch allen / vnd ewr yedem in
[9]
sonderheyt versehen / Daran erzeygt jhr zu$^o$ forderst dem allmechtigen ein wolgefallen werck / erlangt / euch vnd den ewrn ewigen lob vnd sycher / vnd schirmpt damit ewer vaterland / vnd wir wöllen solchs in allen freuntlichen vnd gnedigen willen bekennen vnd bedencken. Geben in vnser vnnd des Reichs statt Regenspurg / den sechtzehenden tag des monats Julij / Anno Tausent / Fünffhundert zway vnd dreyssig / vnsers Kaiserthumbs im zwelfften / vnd vnsers Reichs im sibenzehenden.

## Anmerkungen (Wikisource)

* ↑ Griechisch Weißenburg = Belgrad
* ↑ Ibrahim Pascha (*1493, †1536), osmanischer Großwesir
* ↑ Proviant